**Pædagogiske overvejelser og principper for Søstjernestuen**

Med denne beskrivelse er det vores ønske, at beskrive formålet og principperne for pædagogikken på Søstjernestuen, som er stuen for vuggestuens ældste børn. At vi overhovedet har etableret denne stue, skyldes at vi mener, at behovene hos et 1 årigt barn, i forhold til et 2,5 årigt barn, er så forskellige, at de inden for en enkelt stues rammer, kun dårligt kan tilgodeses. Når de ældste børn er på en stue for sig, får både de, og de mindre børn, maksimal plads og mulighed til leg og læring. Nedenfor skitseres mere detaljeret Søstjernestuens mål og metoder.

**Forberedelse til børnehave**

Vores tanker omkring forberedelse til børnehave, handler primært om at videregive nogle trygge børn, der ikke ender med at søge grædende tilbage til vuggestuen, fordi de ikke magter skiftet/de nye udfordringer.

Vores mål er, at de inden børnehavestart, vil opfatte børnehaven og børnehavens personale, som en velkendt og tryg base, og se alt det nye som en udfordring, de magter og har mod på.

Vi ønsker at videregive børn, der har mod på at prøve nye ting; børn, som er medskabere og deltagere i eget liv; som hviler i sig selv, og tror på, at de kan.

Vi vil gennem vores aktiviteter og leg i hverdagen, stille nye og større krav end hidtil i vuggestuelivet: selvhjulpenhed, sociale spilleregler, udsættelse af egne behov, det forpligtende fællesskab, alt sammen tilpasset det enkelte barns formåen.

Vi fokuserer på, om nogle børn enten skal holdes tilbage (styring) eller styrkes i selvværd og troen på sig selv (have et skub).

Vores grundholdning er, at vi har forventninger til børnene, at vi tror på, at de kan, og derfor kan de.

**Generel styring/børnenes selvstyring**

Vi har taget lågen ud til badeværelset ned. Dette er en stor udfordring for alle børn, da de skal lære ikke at lege med vand, toilet, gummihandsker, kravle op på puslebordet mm. Alt dette skal helst være afprøvet *og* aftaget inden børnehavestarten.

Døren ud til garderoben står ofte åben, af samme årsager som ovenstående.

Når vi skal have overtøj på, skal børnene gå hen til deres garderobe og begynde at tage deres tøj på. Her er der også tale om styring, da vi ikke tillader dem at rende rundt eller hoppe i sofaen. De, der er færdige, skal sætte sig på bænken og vente på de resterende. Tidsperioden de skal vente, er naturligvis afpasset deres alder og formåen, fokus er hele tiden på positiv udvikling.

Efter tur eller legeplads, skal børnene igen vente med at gå på stuen, til alle er færdige med afklædning, derefter går vi samlet på badeværelset for at vaske hænder efter tur.

Nogle børn har svært ved at lade andre udføre opgaver. Dette øver vi dem i, ved at fastholde enkelte børn i deres egne gøremål. Eks.: ’det er fint at du vil hjælpe, men X kan selv hente sin kop’ eller den rigtig svære (☺): ’det er ikke din tur nu…’

**Vente på sin tur**

Vi holder dagligt små samlinger, ofte før frokost. Her taler vi om, hvad børnene har lavet i løbet af formiddagen. Vi er i disse stunder opmærksomme på, at de adspurgte børn skal have tid og plads til at svare selv. Dermed øves børnene i at udsætte egne behov og give plads til andre; ’Nu fortæller X om sin dag, og bagefter er det din tur’.

Efter tur får de lov til at hente madvognen, og nogle dage dele madpakker ud.

Vi spiller små spil – vendespil, billedlotteri – og her foregår alt efter tur.

Ovenstående er et generelt fokuspunkt for alle aktiviteter/leg og hverdagsrutiner.

**Selvhjulpenhed**

At tage tøj på og af selv.

Udføre små opgaver. Hente og aflevere ting, rydde op, hænge tøj på plads, hjælpe hinanden og os mm.

Vi guider, lokker, kræver, alt efter situation, barnet og barnets humør/aktuelle udviklingstrin.

**Fællesskab**

Vi gør meget ud af, at give børnene en fornemmelse af at være en vigtig del af et fællesskab; ’der er brug for mig og min hjælp’.

Vi taler hver dag om, hvem vi evt. mangler, hvorfor og at vi glæder os til at de kommer tilbage.

Vi vægter at italesætte vores værdier omkring venskab og fællesskab. Vi mener, at det er med til at grundlægge nogle vigtige værdier hos børnene. Ordene *venner* og *din ven* bliver flittigt brugt; eks.: ’dine venner venter på dig, nu skal du gå i gang’, eller ’hvor er du sød ved din ven lige nu’ eller ’din ven bliver ked af det, når du…’ Ordene og ladningen har en betydning.

**Løsningsorientering**

Når ting er svære, opfordrer vi børnene til at finde alternative løsninger. Vi kommer med forslag og nye handlemuligheder.

Vi viser i sprog og handling, at der altid er en løsning på problemer eller forhindringer. Gråd er ikke en løsning.

**Tilpasse forstyrrelser**

Vi ændrer ofte på ellers faste rutiner. Dette kan være ved spisetid – hvem sidder på hvilke stole, ved hvilket bord, hvilken farve skraldespand sidder man ved, hvilken rækkefølge gør vi tingene i? Vi har erfaring for, at disse små brud på rutiner og faste opfattelser, styrker barnets måde at håndtere nye ting på, eksempelvis nye voksne på stuen, børnehavestarten o. lign.